SREDSTVIMA JAVNOG INFORMIRANJA

-SVIMA-

Poreč, 8.1.2024.

**Poreč zaključio 2023. godinu odličnim turističkim rezultatima**

Zahvaljujući lijepom vremenu i bogatom adventskom programu Poreč je u prosincu realizirao 19% više turističkih noćenja te 25% više dolazaka u odnosu na 2022. godinu. U prosincu su najbrojniji bili gosti iz Italije koji su ostvarili 36% više noćenja u odnosu na 2022. godinu, zatim gosti iz Austrije sa 1% manje noćenja, te gosti iz Slovenije sa čak 54% više noćenja. Na četvrtom mjestu po ostvarenim noćenjima nalaze se gosti iz Hrvatske sa povećanjem od 20% te na petom mjestu gosti iz Njemačke sa 40% više noćenja od prethodne godine. U prosincu je najviše gostiju bilo na Silvestrovo kada je u Gradu Poreču boravilo 4.765 gostiju.

Prema vrsti smještaja naviše noćenja je u prosincu ostvareno u hotelskom smještaju (81%).

Prema podacima prikupljenim iz sustava eVisitor (promet u komercijalnim i nekomercijalnim turističkim objektima) u razdoblju od 01.01.-31.12.2023. godine na području Grada Poreča ostvareno je 3.457.090 turističkih noćenja što predstavlja povećanje od 1% u odnosu na 2022. godinu te 642.543 turističkih dolazaka odnosno 5% više u odnosu na prethodnu godinu. Realizirani turistički promet pokazuje da je našu destinaciju posjetio veći broj gostiju koji su se u destinaciji zadržali nešto kraće nego protekle godine. Najviše noćenja su ostvarili gosti iz Njemačke sa 1.060.836 noćenja (-5%) i 135.542 dolazaka (-3%), slijede gosti iz Austrije sa ostvarenih 647.490 noćenja (+5%) i 137.566 dolazaka (+7%). Gosti iz Slovenije su u navedenom razdoblju ostvarili 309.389 noćenja (+6%), te 72.095 dolazaka (+6%). S četvrtog emitivnog tržišta, onog talijanskog, ostvareno je 225.994 noćenja (+2%), te 58.245 dolazaka (+8%). Na petom mjestu nalazi se hrvatsko tržište koje je ostvarilo 206.021 noćenja (+13%) i 70.290 dolazaka (+15%). Prema vrsti smještaja u 2023. godini najviše noćenja je ostvareno u hotelskom smještaju sa povećanjem od 2% u odnosu na 2022. godinu, slijede objekti u domaćinstvu u kojima je ostvareno 2% manje noćenja u odnosu na prošlu godinu. U kampovima je ostvaren identičan promet kao i prošle godine, dok je nekomercijalni smještaj zabilježio rast od 8%.

Molimo Vas da priopćenje objavite u Vašem mediju.

TURISTIČKA ZAJEDNICA GRADA POREČA